450 सखी मंडल के बीच 3.80 करोड़ का ऋण बंटा
जिलामुख्यालय के बहुउद्देशीय भवन लातेहार में शनिवार को झारखंड स्टेट लाइवलीहुड प्रमोशन सोसाइटी (जेएसएलपीएस) एवं वनांचल ग्रामीण बैंक के लातेहार जिला के सभी शाखाओं के संयुक्त तत्वाधान में सखी मंडलों का मेगा ऋण शिविर का आयोजन किया गया। इस शिविर में 450 सखी मंडल के बीच तीन करोड़ 80 लाख रुपए का ऋण बांटा गया। ऋण शिविर का उद्घाटन उपायुक्त प्रमोद कुमार गुप्ता डीडीसी अनिल कुमार सिंह ने दीप प्रज्वलित कर किया। इस शिविर में वनांचल ग्रामीण बैंक के चेयरमैन सिद्धार्थ चंद्रपति, वनांचल ग्रामीण बैंक के निदेशक प्रमोद कुमार सिंह, लातेहार गढ़वा के क्षेत्रीय प्रबंधक अजय कुमार, पलामू जिला के क्षेत्रीय प्रबंधक निर्मल कुमार शुक्ला, लातेहार जिला वनांचल ग्रामीण बैंक के सभी शाखा प्रबंधक, जेएसएलपीएस के जिला कार्यक्रम प्रबंधक सखी मंडलों के 900 प्रतिनिधि शामिल हुए।
कार्यक्रम के दौरान कुल 450 सखी मंडलों के बीच 3.8 करोड़ का ऋण पासबुक का वितरण किया गया। उपायुक्त ने सखी मंडलों की प्रतिनिधियों को मुबारकबाद दिया और कहा कि इस ऋण का उपयोग सखी मंडलों के सदस्य छोटे-छोटे व्यवसाय कर अपनी गरीबी को दूर कर सकते हैं। ऋण का उपयोग कर सदस्य समय पर ऋण को वापस करें, ताकि बैंकों का विश्वास बना रहे और आगे और बड़े ऋण समूहों को मिल सके। बैंक के चेयरमैन ने कहा कि ऋण शिविर से 5000 परिवार के सदस्य ऋण का उपयोग करके उन्नति करेंगे। महिलाएं अपने परिवार के लिए एक शक्ति के रूप में उभरकर रही है। उन्होंने कहा कि लगातार ऋण का उपयोग करके गरीब परिवार अपने जीवनशैली में परिवर्तन करेंगे।
बैंक के निदेशक ने कहा कि वनांचल ग्रामीण बैंक द्वारा इतने बड़े पैमाने पर ऋण वितरण आज तक नहीं हुआ है। इसके लिए उन्होंने सभी शाखा प्रबंधकों को धन्यवाद दिया और सभी प्रकार के सहयोग देने की बात कही। क्षेत्रीय प्रबंधक, गढ़वा एवं लातेहार ने कहा कि उन्हें आज गर्व हो रहा है कि लातेहार जिला के 450 सखी मंडलों को वनांचल ग्रामीण बैंक द्वारा पासबुक वितरण करते हुए उन्हें आज बहुत ही गर्व हो रहा है। उन्होंने बैंक के तरफ से सभी प्रकार के सहयोग देने के बात कही। क्षेत्रीय प्रबंधक, पलामू ने सदस्यों से अटल पेंशन योजना से जुडऩे का सुझाव दिया एवं सभी खातों का बैंकों में आधार सीडिंग कराने को कहा। इससे पूर्व जेएसएलपीएस लातेहार के जिला कार्यक्रम प्रबंधक सचिन साहू ने कार्यों के बारे विस्तार से बताया एवं शिविर के आयोजन के बारे में जानकारी दी। संचालन जेएसएलपीएस के कंसल्टेंट राजीव नाथ ने किया धन्यवाद ज्ञापन वीरेन मिंज ने किया।
awa_Deva awa_Deva hin_Deva hin_Deva